medieval-data/medieval-letters huggingface dataset:
I.  Ad imperatricem pro relevando tributo S. Sepulcri.   (Anno 1086.) [MABILL.  Annal. Bened.,  Append. ad t. V, p. 647.]
Author: Victor III

VICTOR episcopus, servus servorum Dei, gloriosae et dilectae filiae A. imperatrici Augustae.

Apostolicae sedis debito compellimur, charissima nobis in Christo filia, majoribus et minoribus non subtrahere solitaria monita. In qua utique causa tanto magis insistere sublimioribus debemus, quanto eos temporaliter plus prodesse aut nocere posse Christi pauperibus scimus. Unde, cupiens tuam dignitatem in futuro non condemnari pro temporali oppressione peregrinorum et pauperum, sed glorificari pro relevatione eorum, denuntiamus et obsecramus in Domino Jesu ub ab oratoribus et visitatoribus sancti et gloriosi Sepulcri ejus facias cessare gravissimum et importabile tributum quod eis imponitur a tuis officialibus. Ut enim alia quae ubivis locorum imperii tui patiuntur taceamus, in duobus tantum locis adeo angariantur, ut pro singulis equis tres aurei, et ex binis peditibus toditem tollantur. Insuper equos eorumdem oratorum violenter ablatos quandiu volunt angariant et vexant. Cujus quidem periculi malum nisi quantocius imperiali edicto a regno tuo propellas, in animam tuam, quod absit! redundaturum scias; quia ad majores respicit quidquid a minoribus delinquitur, et facientes et consentientes pari poena plectentur. Nos tamen, ut decet, semper in bono memores tui et tuae venerabilis genealogiae, optamus te prae multis sic temet atque tuos regere, quatenus sic nomen bonum, quod melius est quam divitiae multae, acquiras, et in futuro gaudium Domini tui feliciter introeas. Valere perpetuo tuam excellentiam et optamus et oramus: atque ut Romanae Ecclesiae, scilicet primae et propriae matris tuae, sicut te decet, recorderis, eamque semper venereris admonemus. Equidem ipsa jugiter tui in bono recordatur, et avitam prosapiam tuam veneratur.
II.  Victor III episcopatus Ravellensis, nuper constituti possessiones, petente Ursone episcopo, confirmat.   (Anno 1087.) [UGHELLI,  Italia sacra,  I, 1182.]
Author: Victor III
Date:  [decem et octo]

VICTOR episcopus, servus servorum Dei, dilecto in Christo filio URSO Ravellensi episcopo in perpetuum.

Quandoquidem, superna disponente clementia, B. Petri apostolorum principi, ejusque successoribus ubique gentium ordinandi, disponendi, regendi et gubernandi Ecclesias a Deo est concessa potestas, nos quoque, pro modulo nostro omnium Ecclesiarum sollicitudinem habentes, hoc quod nostrae mentis arcano Dei miseratio inspiravit, jure disponere, regere et gubernare satagimus. Quocirca piis votis justisque postulationibus annuentes, concedimus tibi, auctoritate praecipimus ut ab eis abstinere curetis, neque illis omnino communicetis, quia Ecclesiae Romanae communione sua se sponte privarunt. Nam, ut beatus scribit Ambrosius: Qui se a Romana Ecclesia segregat, vere est habendus haereticus. Constituimus etiam ut, si quis deinceps episcopatum vel abbatiam de manu alicujus laicae personae susceperit, nullatenus episcopus vel abbas habeatur, neque ulla ei ut episcopo vel abbati adhibeatur reverentia. Insuper ei beati Petri gremium et introitum ecclesiae interdicimus, quousque locum, quem sub tanto crimine ambitionis et inobedientiae cepit, resipiscendo non deserit. Similiter etiam de inferioribus ecclesiasticis gradibus dignitatibusque constituimus. Si quis item imperatorum, regum, ducum, principum, comitum, vel cujusvis potestatis saecularis episcopatum vel quamvis aliam ecclesiasticam dignitatem dare praesumpserit, ejusdem sententiae vinculo se astrictum noverit; cum trecenti et octo Patres in Nicaeno concilio omnes hujusmodi vendentes et ementes excommunicaverint, censentes ut qui dat, et qui recipit, anathema sit. Cum hujusmodi igitur episcopis, abbatibus, aut clericis reliquis qui communicat vel orat, aut ipsorum audit missas, una excommunicationis sententia plectitur; qui nec sacerdotes quidem rite putari possunt. Poenitentia vero et communio a nemine nisi a catholico suscipiatur. Quod si nullus adsit catholicus presbyter, rectius est sine visibili communione persistere, et invisibiliter Domino communicare, quam, eam ab haeretico sumendo, a Deo separari. Nulla enim conventio Christi ad Belial, neque pars aliqua fideli cum infideli . Omnis autem haereticus infidelis est. Simoniacus vero, quia haereticus, idcirco infidelis. Nam sacram Christi communionem quamvis visibiliter et corporaliter catholici propter imminentes haereticos habere non possint, dum tamen mente Christo conjuncti sunt, ejus communionem invisibiliter sumunt.

Notes: (quod est scelus idololatriae) (ut ait Apostolus) (II Cor. VI)
I.  S. Ottonis Bamberg. ep. litterae ad Paschalem II PP. de sua electione.   (Anno 1103.)
Author: Otto Bambergensis

Domino suo PASCHALI sanctae et apostolicae sedis universali episcopo, OTTO Bambergensis Ecclesiae id quod est, tam devotae quam debitae subjectionis orationes et servitium.

Quia totius ecclesiasticae dignitatis ac religionis firmamentum in Christo petra est, etc. Vide in Paschali, Patrologiae tom. CLXIII, col. 464.
III.  Heinricus IV imp. S. Ottoni Bambergensi gratulatur pontificatus sui auspicia.   (Circa ann. 1103.)
Author: Otto Bambergensis

HENRICUS Dei gratia R. I. A. OTTONI Babenbergensis Ecclesiae episcopo, gratiam, dilectionem et omne bonum.

Perfectus amor cum utique domesticus cordis sit, non ad oculum tantum valet, non ad oculum spectat, non pendet ex tempore, per quem absentes quanto longius separantur, tanto arctius mutua pro se sollicitudine constringuntur. Nos certe absentis tui ampliorem, quam dum adfuisti, curam gerimus, eodem quo te proveximus animo cuncta tibi prospera cupientes, adversa etsi non accidant, quia possunt accidere, verentes. Unde maximo nobis gaudio est, quod adhuc de rebus tuis optata comperimus, te videlicet ab Ecclesia tua honorifice receptum, grata omnibus responsionum habitibus et actuum temperantia placuisse, et in praestandis beneficiis necessariam laudabiliter exhibuisse cautelam. Qua de re consulimus, hortamur et petimus ut quod facis facias, ne primitias bonae famae, si manum remiseris, perdas, quia bona inceptio sine fine speciosi corporis instar est sine capite. Nemo te a delectu ecclesiasticae secundum justitiam utilitatis terrore detorqueat, pretio flectat, suadendi fellito melle seducat, quoniam tentatus his omnibus, si probatus fueris, facile omnia propulsabis. Si quid autem grave tuis viribus aestimabis, ad nos tibi procul dubio succursuros ex nostri deferas occasione praecepti.
IV.  Heinricus IV imp. Bambergensi episcopo scribit de expeditione in Flandriam.  
           (Incerti anni. )
Author: Otto Bambergensis

HEINRICUS D. G. R. I. A., Babenbergensi episcopo, suo fideli charissimo, gratiam et omne bonum.

Cum Dei providentia et magnae pietatis ejus consilio de nostro regno ubique pacificato gauderemus, advenerunt nobis nuntii ex parte G. ducis Loth, et B. Balduini comitis aliorumque fidelium nostrorum marchiae Flandrensis intimantes, eos diutius non posse sustinere molestias Roberti comitis, qui regnum nostrum invasit, et ad ignominiam omnium, qui in eo sunt, sibi nostrum Cameracensem episcopatum usurpavit. Unde, quemadmodum res hortabatur, nostros principes convocatos consuluimus, et ab eis sapienter re notata constituimus eorum consilio nos facturos expeditionem in Flandriam supra tam praesumptuosum hostem, qui noster miles debet esse, ne diutius de imminutione et dedecore regni nostri impune superbiat. Hoc siquidem tam manifestum et tam commune regni nostri dedecus tibi fieri, si tuum honorem diligis, pensare debes corde tenus. Ut igitur fideliter hoc facias et prudenter, rogamus te sub spe remunerationis gratissimae, et per fidelitatem, quam nobis et regno debes, monemus ut, omni occasione destructa, sicut honor est regni atque tuus, ad expeditionem venias, sciens quod in proximo festo Sanctorum Omnium Tungris juxta Leodium conveniemus, parati super Flandriam equitare. Nec mireris mutatum esse adventum nostrum Radisponam, sicut intellexeras, quando nobiscum eras, quia hujus rei necessitas intervenit, et utiliter ad decus regni firmiter est laudata ab omnibus nostris expeditio nostra super hostes in Flandriam .
V.  Heinricus IV imp. datis litteris S. Ottonis Bamb. auxilium contra filium implorat.  
           (Circa an. 1104.)
Author: Otto Bambergensis

HEINRICUS D. G. R. I., OTTONI Babenbergensi episcopo, suo dilecto et certo fideli gratiam et omne bonum.

Nunc imminente necessitate debet apparere qui sint fideles nobis, et ipsa evidentia rei manifestandum est quantum nos diligant et honorem nostrum. Scias igitur quod nos usque Wirzeburc venimus cum multis militibus, et adhuc ibidem plures exspectamus, cupientes cum Dei adjutorio inimicos nostros invadere, et castrum nostrum Nurenberc, quod obsident, liberare. Quapropter tibi, sicut optimo fideli, rogando mandamus ut ad nos venire festines cum omnibus quos habere poteris, sicut tibi confidimus. Insuper etiam diligenter te rogamus ut in praesenti nostram consideres necessitatem, et A. qui nobis est necessarius, concedas beneficium quod a te postulat, animadvertens quomodo nos praesens periculum compellit multis supplicare, et eorum voluntatem faciendo ipsos in nostra fidelitate confirmare et hac ratione constrictos de his et de aliis multis oportet nos te rogare aliter quam vellemus. Sed nos, Deo volente, si prosperitas advenerit, te et ecclesiam tuam sicut dignum est respiciemus. De hac re fac secundum quod tibi dicit N. ex nostri parte.
VI.  Alia ejusdem epistola ad eumdem similis argumenti.
Author: Otto Bambergensis

HENRICUS D. G. R. I. A., OTHONI Babenbergensi episcopo, gratiam et omne bonum.

Scimus quia legationibus filii nostri frequenter fatigaris, sicut nobis per tuum nuntium mandasti. Confidimus autem de tuae bonitatis fide quod nec precibus, nec minis, nec persuasionibus, nec blanditiis unquam acquiescas nostris contrarius inimicis, sed semper fideliter nobiscum permaneas. Quantascunque autem persecutiones ab inimicis nostris sustineas, nullatenus tamen terrearis, sed certus esto quod te non deseremus sive in pace sive in periculo, et fiduciam habeas in omnipotente Domino quod nobiscum cito a praesente liberaberis periculo. Sicut ergo de te confidimus, et per nuntium tuum tibi mandavimus, ad diem et locum, quem tibi condiximus, venire non dubites. Igitur per fidem, quam nobis debes, neque precibus neque minis aliquatenus terrearis, ut ad filium nostrum transferaris, et ab omni Ecclesia atque per omnes congregationes tibi commissas orationes sine intermissione fac fieri ad Deum pro nobis. Castrum etiam tuum ita diligenter custodiri facias, ne aliquis ex custodibus ab eo descendat. Nuntium etiam tuum ad consolandos mittas Nurenbergenses.
VII.  Bambergensis Ecclesiae litterae ad Welfonem Bajoariae ducem pro liberatione episcopi sui Ottonis.   (Anno 1106.)
Author: Otto Bambergensis
Date:  [qui] [cognoscimus]

Illustri et magnifico N. duci, humilis et luctuosus Bambergensis clerus, devotas in Christo orationes.

Quia magnificentiam vestram non magis fortitudine insignem quam clementia placabilem ex bonae opinionis vestrae odore late diffunditur , contra indignissimum facinus, quod in Deum et episcopum nostrum admissum est, ut pro indignitate rei Christianissimus animi vestri zelus insurgat, per ipsum vos Christum obsecramus. Neque enim simplici in eum genere saevitum est; cum enim et episcopo et ad sedem apostolicam religioso habitu proficiscenti sacrilegas manus injecissent, deinde ingentes pecunias, quas ad tanti itineris impensas paraverat, diripuere, nec adhuc tanta praeda contenti nunc ab eo mille manseros, id est totum episcopii patrimonium, extorquere conantur. Quis rogo barbarus crudelius in aliquem captivum saeviret? Certe periculosus iste temporum motus hunc, quia titulum non fert, pro correctione morum et meliorando statu Ecclesiarum, ea quae usquequaque patimur actitat. Itane vero per sacrilegia et rapinas boni illi mores nobis revocantur? Itane vero per vastationem et direptionem florentissimae ecclesiae damna ecclesiarum resarcienda sperabimus? Vestram ergo gloriosam eminentiam et pro liberatione pastoris nostri, qui innocentissimus tenetur, et pro incolumitate Ecclesiae nostrae omni genere supplicationis imploramus, ut a patronis nostris, beato videlicet Petro, Georio dignam compensationem meritorum vestrorum ante illud terribile Christi tribunal consequi mereamini.
VIII.  S. Ottonis Bamberg. ep. litterae ad Paschalem II. P. pro sua ordinatione.   (Anno 1106.)
Author: Otto Bambergensis
Date:  [ f. penuriam]

Domno apostolico PASCHALI, praerogativa meritorum et sanctitate morum Romanae sedis apice condigne sublimato, OTTO Dei gratia Babenbergensis electus, cum omni devotione orationes promptissimas et servitium tam voluntarium quam debitum.

Quia tandem, Domino miserante et ecclesiae suae navem moderante, post nubilas errorum tempestates serenae lux veritatis Occidentali refulsit Ecclesiae, ante omnia et super omnia desideramus scire sanctitatem tuam in omnibus nos paruisse, uti decuit, legato tuo, episcopo videlicet Constantiensi, et summa devotione cuncta, quae per ipsum edocti sumus, partim exsecutos fuisse, partim si vita detur exsequi paratos. Quamobrem vestigiis pedum tuorum advoluti obnixe flagitamus, ut paternitatis tuae servum patienter audias, si quidem, mundo jam in maligno posito, cum vix cuiquam creditur homini aut loco, non parvae nos torquent angustiae pro ordinationis nostrae assecutione. Proinde dubius, et anxius et fluctibus curarum naufrago simillimus cum principe apostolorum, cujus vicem tenes, ad te clamo: Domine, salva me. Et ut paucis summam nostrae causae concludamus, in hac hora et potestate tenebrarum te solum respiciunt oculi nostri, tibi debitam servare obedientiam parati sumus, tecum aut consistere aut pro te in carcerem ire decrevimus. Auctoritati ergo tuae tota mente desideramus inniti, tu nobis manum porrige, quod nobis velis facere jube. Si mandas ut ad te veniamus, opes nostrae, licet rapina et igne sint attritae, tamen desiderio te videndi et consecrationis gratiam consequendi, cum debita servitutis nostrae benedictione tuae majestatis praesentabimus aspectibus. Dignentur ergo viscera pietatis tuae super hoc negotio aliquo nos rescripto certum reddere, quo et iter tutius ad te veniendi nobis praemonstretur, et benedictionem quam devoti efflagitamus a te percepturos esse significetur. Quam nimirum propterea tuae sanctitatis manu tantopere expetimus, quia metropolitanus noster, etsi per te habeat consecrationis gratiam, tamen quod sine lacrymis fateri nequimus, magnam cooperatorum spiritualis doni habet injuriam .
IX.  Paschalis II. P. S. Ottonem Bamberg. ep. a se ordinatum Ruthardo ep. Mogunt. commendat.   (Anno 1106, Maii 21.)
Author: Otto Bambergensis

PASCHALIS episcopus . . . . RUTHARDO Moguntino archiepiscopo . . .

Quantum a suae institutionis exordio Babenbergensis Ecclesia sedi apostolicae familiaris exstiterit, prudentiae tuae notum esse existimamus. Congruum igitur duximus, etc. Vide in Paschali, Patrologiae t. CLXIII, col. 191.
X.  Paschalis II PP. litterae ad clerum et populum Bambergensem de Ottone episcopo a se ordinato.   (Anno 1106.)
Author: Otto Bambergensis

PASCHALIS episcopus, servus servorum Dei, clero et populo Bambergensi . . .

Quanto affectionis debito Bambergensis Ecclesia ab ipso suae institutionis exordio sedi apostolicae constringatur etsi nos lateret, litterarum vestrarum significatio manifestat. Quod affectionis debitum, etc. Vide ubi supra, col. 192.
XI.  S. Ottonis Bamb. ep. ad suam Ecclesiam litterae de peracta sua consecratione.   (Anno 1106.)
Author: Otto Bambergensis

OTTO Dei gratia Bambergensis episcopus, EGILBERTO praeposito, ADELBERTO decano, caeterisque fratribus, omne bonum.

Quantum ego novi et expertus sum charitatem vestram, scio vos jam diu exspectare eventum nostri laboris, ut de nostro successu, siquidem bene per misericordiam Dei successerit, gaudeatis. Ne ergo diutius suspensi aut dubii de nobis sitis, sed ut justum est sincerissime congratulemini, litteris istis significare vobis decrevimus quam misericorditer Deus more suo post immensos labores et sudores plurimos nobiscum operatus sit. In die sancto Pentecostes, qui dies ex adventu sancti Spiritus sacratus et cunctis fidelibus jure solemnis est, illo, inquam, die Deo sic ordinante in Anagnia civitate Campaniae, quae Romaniam dividit et Apuliam, episcopalis benedictionis munus quamvis indignus Domino largiente suscepi, beatissimo papa Paschali manum imponente, caeteris vero episcopis plurimis cooperantibus, clero quoque Romanae Ecclesiae, cujus magna pars ea die in eamdem civitatem convenerat, astante et consentiente. Et, quod nulli a Romano pontifice consecrato nostris temporibus contigit, sine oblatione alicujus juramenti consecratus sum. Hujus loci, hujus diei, hujus gratuitae misericordiae Dei semper memores esse velitis cum omni gratiarum actione obnixe precamur, praecipue cum aliae complures venerandae personae de magnis rebus apud apostolicam sedem agentes infecto negotio redierunt. Magnificate ergo Dominum mecum et exaltemus nomen ejus invicem, cui quam facile est resistere superbis, tam facile est humilibus dare gratiam. Quia vero asperum est confusis temporibus esse praepositos, curandum nobis est et omnino satagendum ut res dura fiat mercedis occasio. Dum ergo seminandi tempus est, semina bonorum operum serere non cessemus, ut majores in die messis laetitiae manipulos reportemus capiti nostro, quod est Christus, per compagem charitatis adhaerentes, ne ab eo mundanis plus justo intenti lucris separemur, et veluti palmites de vite ejecti arescamus. Sed quia in exsequendis justitiae operibus divinae gratiae adjutorio opus est, omnipotentis Dei assiduis precibus clementiam exorate, quatenus ad haec nobis operanda et velle tribuat et posse concedat, atque in ea nos via cum fructu boni operis, quam se esse testatus est, dirigat, ut sine quo nihil possumus per ipsum implere omnia valeamus.
XIII.  Paschalis II PP. S. Ottoni Bamb. Ep. ejusque successoribus usum pallii et praeferendae crucis potestatem concedit.   (Aprilis 15, anno 1111.)
Author: Otto Bambergensis
Date:  [ al. gratiam] [ al. 
intra]

Paschalis . . . . venerabili fratri Ottoni Babenbergensi episcopo ejusque successoribus canonice promovendis in perpetuum.

Charitatis bonum est proprium congaudere profectibus aliorum, charitas enim non quaerit quae sua sunt. Unde et Apostolus: Tunc, ait, vivimus, si vos statis in Domino ; et iterum: Quae est enim nostra spes aut gaudium aut corona gloriae? nonne vos ante Dominum nostrum Jesum Christum? ----Hoc igitur charitatis debito provocamur, et apostolicae sedis auctoritate compeliimur, honorem debitum fratribus exhibere, et sanctae Romanae Ecclesiae dignitatem pro suo cuique modo caeteris ecclesiis impertiri. Idcirco venerabilis frater Otto Ecclesiae Babenbergensis episcope, dilectioni tuae pallium ad sacra missarum solemnia celebranda concedimus, quo nimirum fraternitas tua intra ecclesiam tuam uti noverit, illis tantum diebus, quos praesens descriptio continet, videlicet die sancto Resurrectionis Dominicae et Pentecostes, item Nativitate Domini nostri Jesu Christi, et in Natalitio sanctorum apostolorum Petri et Pauli, et in solemnitate S. Dionysii martyris, anniversario etiam tuae consecrationis die et dedicationibus ecclesiarum. Cujus nimirum pallii volumus te per omnia genium vindicare; hujus siquidem indumenti honor humilitas atque justitia est. Tota ergo mente fraternitas vestra se exhibere festinet in prosperis humilem, et in adversis, si quando eveniunt, cum justitia erectam, amicam bonis, perversis contrariam, nullius unquam faciem contra veritatem suscipiens, nullius unquam faciem pro veritate loquentem premens, misericordiae operibus juxta virtutem substantiae insistens, et tamen insistere etiam supra virtutem cupiens, infirmis compatiens, bene valentibus congaudens, aliena damna propria deputans, de alienis gaudiis tanquam de propriis exsultans, in corrigendis vitiis pie saeviens, in fovendis virtutibus auditorum animum demulcens, in ira judicium sine ira tenens, in tranquillitate autem severitatis justae censuram non deserens. Haec est ergo, frater charissime, pallii accepti dignitas, quam si sollicite servaveris, quod foris accepisse ostenderis, intus habebis. Ad haec etiam crucis vexillum intra Babenbergensis ecclesiae parochiam ante faciem tuam portari concedimus, salva videlicet Moguntinae metropolis reverentia, ut speciali sanctae Romanae Ecclesiae dignitate praeditus, specialiter ei studeas obedientiae ac servitiis insudare. Fraternitatem tuam superna dignatio per tempora longa servet incolumem. Amen, amen. Scriptum per manum Joannis scriniarii regionarii ac notarii sacri palatii. Dat. Romae in insula Lycaonia per manum Joannis sanctae Romanae Ecclesiae diaconi cardinalis ac bibliothecarii, vice domni Friderici archicancellarii et Coloniensis archiepiscopi XVII. Kal. Maii, indictione IIII, incarnat. Dominicae anno 1111, pontificatus autem domini Paschalis secundi papae XI, imperii vero Henrici quarti imperatoris anno primo.

Notes: (I Thess. III) (I Thess. II)
XIV.  Bruno Trevirensis ep. Ottonem Bambergensem evocat ad cognoscendam causam Spirensis electi.   (Circa an. 1112.)
Author: Otto Bambergensis
Date:  [existimo] [benedictionem]

BRUNO Treverorum Dei gratia provisor indignus. O. Bambergensis Ecclesiae sancto pontifici, sincerae charitatis obsequium.

Beatitudini vestrae magna hilaritate congratulor, quoniam non absque magno sanctitatis vestrae merito provenire , memoriam vestri dominum papam tam dulciter retinere. Cum enim domini mei regis legatione functus essem, de obedientia vestrae charitatis mecum contulit, vobisque salutem et apostolicam per me mandavit. Inito autem dispensationis suae consilio nobis injunxit, ut electum Heistettensem atque Spirensem consecraremus, vosque in adjutorem et cooperatorem nobis vocaremus. Quia tamen de Spirensi quaedam sibi significata fuerant, praecepit ut sancto eum studio examinaremus, etsi ordine, fratrum qui adessent testimonio posset se de objectis expurgare, ad Dei honorem et Ecclesiae necessariam providentiam ipsum ordinaremus. Ex parte igitur domini papae vos moneo ut ad hoc, quia causa Dei est, ne per vos proteletur studeatis, et a die Dominicae Resurrectionis infra XV dies ad nos Spiram veniatis.